

*THEOT Ecclesiastes in Faitlovitch MS1*

Ff. 16r­–18v
For the book of Ecclesiastes the following people were involved in creating the transcriptions: first, second, and third drafts: Shaun Short, Ashlee Maslik, Samuel Aldridge, Jonah Sandford, Melaku Terefe, Steve Delamarter, Garry Jost, and Jeremy Brown; drafts four, five and six drafts of the transcriptions: Abenet Bedilu, Wondeson Eshetu, Hiwot Samuel, Daniel Alem; Draft 4, Daniel Assefa; Draft 5, Ralph Lee

*Nota Bene*: A PDF set of images may be downloaded at this link <http://primage.tau.ac.il/cenlib_loan/2021-03-25_130255_%D7%A4%D7%99%D7%99%D7%98%D7%9C%D7%95%D7%91%D7%99%D7%A5_1.pdf>

**ምዕራፍ ፩**

1 ቃለ መክብብ ወልደ ዳዊት ንጉሠ እስራኤል ዘኢየሩሳሌም።

2 ከንቱ ኵሉ ከንቱ ይቤ መክብብ ከንቱ ከንቱ ኵሉ ከንቱ።

3 ምንት ፍድፋዴሁ ለሰብእ በኵሉ ጻማሁ ዘይሄሉ እምታሕተ ፀሓይ።

4 ትውልድ የ(ኃል)ፍ ወትውልድ ይመጽእ {ወ}ምድርሰ ለዓለም ትቀውም።

5 ይሠርቅ ፀሓይ ወየዐርብ ፀሓይ ወውስተ መካኑ ይገብእ ይሠርቅ ውእቱ ህየ ወይውዕል በይምን ወየዐውድ መንገለ ሰሜን።

6 ዓውደ የዓውድ መንፈስ (ወበውዑደቱ ይገብእ መንፈስ)።

7 ኵሉ ውሒዛት ይገብእ ውስተ ባሕር {.}ባሕርኒ ኢኮ‹ነ›ት እንተ ትመልእ ውስተ መካን።

8 ወእደ የሐውሩ አፍላግ ካዕበ ይትመየጡ በሐዊር።

9 ኵሉ ቃል ዘበ ሕ‹መ›ም ኢይክል ብእሲ ለተናግሮ ኢይጸግብ ዓይን በርእይ ወኢይመልእ እዝን በአጽምኦ።

10 ምንት ዘሀሎ ውእቱ ዘተገብረ ምንት ዘኮነ ውእቱ ዘከመ ኮነ ወአልቦ ሐዲስ ዘተገብረ።

11 ዘይነብብ ወይብል ናሁ ዝሐዲስ ውእቱ ናሁ ተገብረ ዓለም እምዓለም ዘኮነ እምቅድሜነ።

 12 አልቦ ዝክር ለቀደምት ወለእለ ይሄልዉ ዘተገብሩ አልቦሙ ዝክረ ምሳሌ ቀዳማዊ ይከውን (ለ)ደኃራዊ።

13 አነ መክብብ ኮንኩ ንጉሠ እስራኤል በኢየሩሳሌም።

14 ወሀብኩ ልብየ ለኃሢሥ ወለፈቲን በጥበብ ለኵሉ ዘተገብረ እምታሕተ ሰማይ እስመ ስራሐ እኩየ ወሀበ እግዚአብሔር ለውሉደ ሰብእ ከመ {.}ይስርኁ ቦቱ።

15 ርኢኩ ኵሎ ፍጥረተ ዘተገብረ መትሕተ ፀሐይ {.}ናሁ ኵሉ ከንቱ {.}ከመ ፍትወተ መንፈስ።

16 ጠዋይ ኢይትከሀል ረቲዓ ወኅፁፅ ኢይት‹ከ›ሀል ተኈልቆ።

17 ተናገርኩ አነ ‹በ›ብሂል ናሁ አዕበይኩ ወአፈድፈድኩ ጥበበ ዲበ ኵሉ እምእለ ሀለዉ እምቅድሜየ በኢየሩሳሌም ልብየኒ ርእየት ብዙኃ ጥበበ ወአእምሮ።

18 ወወሀብኩ ልብየ ለአእምሮ ወለጥበብ ምሳሌ ወትምሕርተ አእመርኩ እስመ ዝኒ ፍትወተ መንፈስ።

19 እስመ በብዝኃ ጥበብ ብዙኃ ሐዘን ዘአፈድፈደ አእምሮ አፈድፈደ ሕማመ።

**ምዕራፍ ፪**

1 እቤ አነ በልብየ ነዓ እመክረከ በፍሥሓ ወርኢ በሠናይ ወናሁ ዝኒ ከንቱ

2 ወለሰሐቅኒ እብሎ አስፍጦ ወለፍሥሓ ምንት ውእቱ ዝግብር።

3 ወመከርኩ እምልብየ ጥበብ ሰሐበቶ ከመ ወይን ለሥጋየ ወ{.}ልብየኒ መሐረኒ ጥበበ ወዝ {እ}እኂዝ በፍሥሐ እስከ ሶበ እሬኢ ምንት ሠናይ ለውሉደ ሰብእ ዘይገብሩ እምታሕተ ፀሐይ በኈልቈ መዋዕለ ሕይወቶሙ።

4 አንሰ አዕበይኩ ምግባርየ ሐነጽኩ ሊተ አብያተ ወተከልኩ አዕፃዳተ ወይን።

5 ገበርኩ ሊተ (አዕጻዳተ) ወይን ወገነታተ ተከልኩ ውስቴቶሙ ዕፀወ ዘይፈርዩ ኵሎ በበፆታሆሙ።

6 ገበርኩ ሊተ ምጽባተ ማያት ከመ እስቂ እምኔሆሙ ኦመ ወዕፀ{.} ዘይፈሪ አጥረይኩ።

7 አግብርተ ወአእማተ ወልደ ቤት አጥረይኩ ወጥሪተ ወአልህምተ ወመራዕየ አባግዕ ብዙኃ አጥረይኩ እምኵሎሙ እለ ኮኑ እምቅድሜየ በኢየሩሳሌም።

8 አስተጋባእኩ ሊተ ብሩረ ወወርቀ ወጥሪተ መንግሥት ወበሐውርተ ወገበርኩ ሊተ ኃላይተ ወኃላይያነ ወፍግዓ (ምስ) ለውሉደ ሰብእ።

9 ገራህተ ወገራውሃ መዛርተ ወመዛርያነ ወአፈድፈድኩ እምኵሎሙ እለ ኮኑ ቅድሜየ በኢየሩሳሌም {.}ጥበበ (ልብየኒ) ቆመተኒ።

10 ወኵሉ ዘሰአለተኒ አዕይንትየ ኢተመቈስኩ ወኢከላእክዎ ለልብየ እምነ ኵሉ ፍሥሐ እስመ ልብየኒ ተፈሥሐ እምኵሉ ጻማየ ወዝኮነ መክፈልትየ እምኵሉ ስራኅየ።

11 ነጸርኩ አነ ዲበ ስራኅየ ዘገብራ እደውየ ወበስራኅ(የ) ዘሰራኅኩ ለገቢር (እግበር) ወናሁ ኵሉ ከንቱ ወፍትወተ መንፈስ አልቦ ፍድፋዴ እምታሕተ ፀሐይ።

12 ወነጸርኩ አነ ከመ እርአይ ጥበበ {.}ተሰፍጦ ወዕበድ መኑ ብእሲ ዘይተሉ ድኅሬየ ኵሎ ዘገበርኩ ከመ ይርከብ።

13 ወርኢኩ አነ ከመ ቦ ፍድፍድና ለጠቢብ እምአብድ ከመ ፍድፋዴ ብርሃን እምጽልመት።

14 ለጠቢብ አዕይንቲሁ ዲበ ርእሱ አብድሰ ውስተ ጽልመት የሐውር {.}አእመርኩ አነ ከመ ፩ ድድቅ ይዳደቆሙ ለክልኤሆሙ።

15 {ወ}እቤ አነ በልብየ ከመ ይዳደቆ ለአብድ ከማሁ ሊተኒ ለጠቢብ ይዳደቀኒ ለምንት ጠበብኩ አነ አሜሃ ወአፈድፈድኩ በከ በልብየ እስመ {…} አብድ ያፈደፍድ ነቢበ በከ እስመ ዝኒ ከንቱ።

16 እስመ (አልቦ) ዝክር ለጠቢብ ምስለ አብድ በዓለም እስመ ናሁ መዋዕል ይመጽእ ወኵሉ ይትረሳዕ ወእፎ ይመውት ጠቢብ ምስለ አብድ።

17 ወጸላእኩ ኵሎ ሕይወተ እስመ እኩይ ላዕሌየ ግብረ ዘተገብረ መትሕተ ፀሐይ እስመ ኵሉ ከንቱ ወፍትወተ መንፈስ።

18 ወጸላእኩ አነ ኵሎ ስራኅየ ዘአነ እሰርኅ እምታሕተ ፀሐይ እስመ አኃድጎ ለሰብእ እምድኅሬየ ዘይትወለድ።

19 መኑ የአምር እመ ጠቢበ ይከውን ወእመ አከ አብደ ወእመ ይሴለጥ በኵሉ ስራኅየ ዘሰራኅኩ ወጠበብኩ እመትሕተ ፀሐይ ወዝኒ ከንቱ ወፍትወተ መንፈስ።

20 ተመየጥኩ አነ ከመ እትዋገዛ ለልብየ በኵሉ ስራኅየ ዘሰራኅኩ እመትሕተ ፀሓይ።

21 እስመ ሰብእ ዘይሰርኅ ሎቱ በጥበብ ወአእምሮ ወጽንዕ ለብእሲ ዘኢሰርኃ ቦቱ ይሁብ መክፈልቶ ወዝኒ ከንቱ ወእኩይ ዐቢይ።

22 እስመ ኢይከውኖ ለብእሲ በኵሉ ጻማሁ ወ(በ)ፍትወተ ነፍሱ ዘውእቱ ይሰርኅ እመትሕተ ፀሓይ።

23 እስመ ኵሎን መዋዕሊሁ ሕማም ወመዓት ወንታፌ ሎቱ ወበሌሊትኒ ኢትነውም ልቡ ወዝኒ ከንቱ ውእቱ።

24 አልቦ ሠናይ ለሰብእ ዘእንበለ ዘበልዓ ወሰትየ እንዘ ያሬእያ (ሠናየ) ለነፍሱ ወዝኒ ዘርኢኩ ከመ እደ እግዚአብሔር ውእቱ።

25 መኑ ውእቱ ዘይበልዕ ወይሰቲ እንበሌሁ።

26 እስመ ለሰብእ ኄር ቅድመ ገጹ ወሀቦ ጥበበ ወአእምሮ ወፍሥሐ።

27 ወለዘሰ ይኤብስ ወሀበ ስራኃ ከመ ይወስክ ወከመ ያስተጋብእ ወከመ የሀብ ለኄር ዘሀሎ ቅድመ እግዚአብሔር እስመ ዝኒ ከንቱ ወፍትወተ መንፈስ።

**ምዕራፍ ፫**

1 ቦ ለኵሉ ዘመን ወጊዜ ለኵሉ ምግባር ዘመትሕተ ፀሐይ።

2 ጊዜ ለፀኒስ (ወ)ጊዜ ለወሊድ።

3 ጊዜ ለሕይወት ወጊዜ ለመዊት ጊዜ ለተኪል ወጊዜ ለመሊሕ ዘተከሉ ጊዜ ለቀቲል ወጊዜ ለፈውሶ ጊዜ ለሐኒጽ ወጊዜ ለነሲት።

4 ጊዜ ለብካይ ወጊዜ ለሰሐቅ ጊዜ ለላህዎ ወጊዜ ለዘፈን።

5 ጊዜ ለወርዎ እብን ወጊዜ ለአስተጋብኦ እብን ጊዜ ለተሐቅፎ ወጊዜ ለተራኅቆ እምሑቃፌ።

6 {ወ}ጊዜ ለኃሢሥ ወጊዜ ለኃጒል ጊዜ ለዐቂብ ወጊዜ ለአውፅአ።

7 ጊዜ ለሰጢጥ ወጊዜ ለረፊእ ጊዜ ለአርምሞ ወጊዜ ለተናግሮ።

8 ጊዜ ለተፋቅሮ ወጊዜ ለተጻልኦ ጊዜ ለፀብእ ወጊዜ ለሰላም።

9 ምንት ፍድፋዴሁ ለዘ ይገብር ለዘ ውእቱ ይሰርሕ።

10 ርኢኩ ኵሎ ስራኃ ዘወሀበ እግዚአብሄር ለውሉደ ሰብእ ስራኃ ከመ ይስርኁ ቦቱ።

11 ኵሎ ዘገብረ ሠናየ በጊዜሁ ወኵሎ ኅቡረ ወሀበ (በሰላም) ዓለም ውስተ ልቡ ዘገብረ ግብረ ከመ ኢይርከብ (ሰብእ) ግብረ እግዚአብሔር እምጥንቱ እስከ ተፍጻሜቱ።

12 አእመርኩ ከመ አልቦ ሠናይ ውስቴቶሙ ዘእንበለ (ዘ)ተፈሥሑ (ፍሥሐ) ወገቢረ ሠናይ በሕይወቶሙ።

13 ወኵሉ ዘበልዓ ወሰትየ ወርእየ ሠናየ እምኵሉ ጻማሁ ዝ ሀብተ እግዚአብሔር ውእቱ።

14 አእመርኩ ኵሎ ግብረ ዘገብረ እግዚአብሔር ይሄሉ ለዓለም ወውስቴቶሙ ኢይትከሃል ወስኮ ወእምውስቴቶሙ ኢይትከሃል ነቲግ ወእግዚአብሔር ገብረ ከመ ይፍርሁ እምቅድመ ገጹ።

15 ወዘገብረ ናሁ ሀሎ ወኵሉ ዘእምተገብረ ናሁ ተገብረ ወእግዚአብሔር የኃሥሥ ለዘ ይፌኑ።

16 ወዓዲ ርኢኩ ዘእምታሕተ ፀሐይ መካነ ጻድቅ ህየ ረሲዕ ወመካነ ረሲዕ ህየ ጻድቅ።

17 ወበህየ እቤ አነ በልብየ ኅቡረ ጻድቅ ወረሲዓ ይኴንን እግዚኣብሔር እስመ ቦ ጊዜ ለኵሉ ምግባር።

18 ወለኵሉ ግብር ወበህየ እቤ አነ በልብየ በእንተ ነገረ ውሉደ ሰብእ ከመ ይኴንኖሙ እግዚአብሔር ወከመ ያርኢ ከመ እንስሳ እሙንቱ።

19 ሎሙኒ ጽድቅ ለውሉደ ሰብእ ወድድቅ እንስሳ ፩ ድድቅ ሎሙ ከመ ሞትዝ ከማሁ ሞቱ ለዝ ወ፩መንፈስ ለኵሎሙ ምንት ፈድፈደ ሰብእ እምእንስሳ ወኢምንተኒ እስመ ኵሉ ከንቱ።

20 ኵሉ የሐውር ውስተ ፩ መካን ኵሉ ኮነ እመሬት ወኵሉ ይገብእ ውስተ መሬት።

21 መኑ የአምር መንፈሰ ውሉደ ሰብእ እመ የዐርግ ላዕለ ወመንፈሰ እንስሳ እመ ይወርድ ታሕተ ውስተ ምድር።

22 ወርኢኩ ከመ አልቦ ሠናይ ዘእንበለ ዘተፈሥሐ ሰብእ በተግባሩ እስመ ውእቱ መክፈልቱ መኑ ያመጽኦ ከመ ይርአይ ዘይከውን እምድኅሬሁ።

**ምዕራፍ ፬**

1 ወተመየጥኩ አነ ወርኢኩ ኵሎ ኅቡረ ትዕግልተ ዘይትገበር መትሕተ ፀሐይ።

2 ወናሁ አንብዕ ላእለ ይትዔገልዎሙ ወአልቦ ዘይናዝዞሙ።

3 ወአስተኃየስክዎሙ አነ ለእለ ሞቱ ኅቡረ እለ ወድኡ ሞተ እምሕያዋን እለ ሞቱ ሕያዋን እሙንቱ እስከ ይእዜ።

4 ወእምእሉ ክልኤሆሙ ይኄይስ ዓዲ ኢተፈጥሮ ዘኢያአምር ኵሎ ገቢረ እኩይ ዘተገብረ መትሕተ ፀሐይ።

5 ወርኢኩ አነ ኵሎ ስራኃ ኅቡረ ወኵሎ ኃይለ ምግባር ከመ ውእቱ ቅንዕ ለብእሲ እምኀበ ቢጹ ወዝኒ ከንቱ ወፍትወተ መንፈስ።

6 አብድ ኃቀፈ እዴሁ ወበልዓ ሥጋሁ።

7 ሠናይ ምልአ እድ በጽድቅ እምነ ክልኤ እድ ዘበዓመፃ ወፍትወተ መንፈስ።

8 ወተመየጥኩ አነ ወርኢኩ ከንቶ መትሕተ ፀሐይ።

9 (ሀሎ ፩ {ወ}አልቦ ካልእ ወልደ ወእኅወ {ወ}አልቦ) ወዓይኑ{ሂ} ኢይመልእ ብዕለ ለመኑ አነ እሰርኅ ወአቄቅያ ለነፍስየ እምፍግዕ ወዝኒ ወዝኒ ከንቱ ወስራኅ እኩይ ውእቱ።

10 ይኄይሱ ፪እም፩ እለ ቦሙ ዐስበ ሠናየ በጻማሆሙ።

11 እስመ አመ ወድቀ ፩ ያነሥኦ ካልኡ አሌ ሎቱ ለ፩እመ ወድቀ አልቦ ካልእ ዘያነሥኦ።

12 እስመ እመ ኖሙ ፪ልኤሆሙ ይ(ትማወ)ቁ ወ፩ሰ እፎ ይትማወቅ።

13 እመ ጸንዓ ፩ ፪ሆሙ ይትማወቅዎ ወፈትል ሥሉስ ፍጡነ ኢይትበተክ።

14 ይኄይስ ቅኑይ ነዳይ ወጠቢብ እምንጉሥ ልሒቅ ወአብድ ዘኢያእመረ ዓዲ ለነጽሮ ከመ እምቤተ ሞቅሕ ይወፅእ (ንጉሥ) ለነጊሥ እስመ በመንግሥቱ ኮነ ነዳየ።

15 ወርኢኩ ኵሎ ኅቡረ እለ ሕያዋን እለ ያንሶስዉ መትሕተ ፀሐይ ምሳሌ ወሬዛ ካልእ ህየንቴሁ ይትነሣእ።

16 አልቦ ፍጻሜ ለኵሉ ሕዝብ ለኵሎሙ እለ (ኮኑ) እምቅድሜሁ እስመ ደኃሪትኒ ኢይትፌሥሑ ቦቱ እስመ ዝኒ ከንቱ ወፍትወተ መንፈስ፡፡

**ምዕራፍ ፭**

1 ዕቀብ እገሪከ ሶበ ተሐውር ኀበ (ቤተ) እግዚአብሔር ቅረብ ለሰሚዕ ወዓዲ ተዐቀብ እምነ ኃብቶሙ ለአብዳን መሥዋዕት እስመ ኢኮኑ ማእምራነ በገቢረ ሠናይ።

2 ወዓዲ ተዐቀብ ከመ ኢትጐጒዕ በአፉከ ወልብከኒ ኢይጐጒዕ ለአውፅኦ ቃል ቅድመ ገጸ እግዚአብሔር (እስመ) እግዚአብሔር ውስተ ሰማይ ላዕለ አንተሰ ውስተ ምድር ታሕተ ወበእንተዝ ነገርከ ይኩን ኅዳጠ።

3 እስመ ይመጽእ ሕልም በብዙኅ መከራ ወቃለ እበድ በብዙኅ ነገር።

4 እምከመ ጸለይከ ጸሎተ (ለ)እግዚአብሔር ኢታጐንዲ ውሂቦታ እስመ አልቦ ፈቃደ ለአብዳን አንተሰ በከመ ጸለይከ ሀብ።

5 ይኄይስ ኢጸልዮትከ እምጸልዮትከ ወኢውሂብ።

6 ኢተሀብ አፋከ ለአበሳ ሥጋከ ወኢትበል በቅድመ ገጹ እግዚአብሔር በኢያእምሮ ውእቱ ከመ ኢይትመዓዕ እግዚአብሔር በእንተ ቃልከ ወያማስን ግብረ እደዊከ።

7 እስመ ብ‹ዙ›ኃ ሕልም ወብ‹ዙ›ኃ ንባብ ከንቱ ወኅቡረ እግዚአብሔር ፍራህ።

8 እመ ትዕግልተ ነዳይ ወኃይደ ርኢከ በብሔር ፍታሕ ጽድቀ ኢታንክር በምግባር እስመ ልዑል መልዕልተ ልዑላን የዐቅብ ወልዑል ዲቤሆሙ ወፈድፋደ እምድር ላዕለ ኵሉ (ውእቱ)።

9 ንጉሥ (ወ)ዲበ ወፍረ ኃረስት።

10 ዘያፈቅር ወርቀ ኢይጸግብ ብሩረ ወዘሂ አፍቀረ ብዙኃ እክለ ዝኒ ከንቱ።

11 ለብዙኅ ጥሪቱ ብዙኃን እለ ይበልዕዎ ወምንት ጽንዑ ለባዕል ዘእንበለ ርእየ ዐይን።

12 ጥዑም ንዋም ለገብር እመ ኅዳጠ ወእመ ብዙኃ በልዓ ወለዘ አብዝኃ ብዕለ ኢየኃድጎ ይኑም።

13 ቦ ደዌ {.}ርኢኩ በመትሕተ ፀሐይ ብዕል ዘይትዐቀብ በኀበ ዘአጥረዩ በከንቱ።

14 ወይትኃጐል ውእቱ ብዕል በንታፌ እኩይ ወወለደ ወልደ አልቦ ውስተ እዴሁ ምንትኒ።

15 በከመ ወፅአ እምከርሠ እሙ ዕራቁ ይትመየጥ ለገቢእ በከመ ወፅአ ወአልቦ ዘይነሥእ እምጻማሁ ከመ ይሖር ምስሌሁ።

16 ወዝኒ እኩይ ደዌ ውእቱ እስመ በከመ ወፅአ ከማሁ የሐውር።

17 (ወ)ምንተ ፈድፋደ ዘይጻሙ ለነፍሱ እስመ ኵሉ መዋዕሊሁ ጽልመት ወላህ ወለቊጥዓ ብዙኅ ደዌ ወሐዘን።

8 ወባሕቱ ናሁ ዘርኢኩ አነ ኄርት ዘይእቲ ሠናይት በሊዕ ወሰቲይ ወገቢረ ፍግዕ በኵሉ ስራኁ ዘሰርኃ በመትሕተ ፀሐይ ኈልቈ መዋዕለ ሕይወት ዘወሀቦ እግዚአብሔር እስመ ውእቱ መክፈልቱ።

19 ወኵሉ ሰብእ ዘወሀቦ እግዚአብሔር ብዕለ ወጥሪተ ወአስለጦ ከመ ይብላዕ እምውስቴቱ ወይንሣእ መክፈልቶ ወይንሣእ ጻማሁ ዝ ሀብተ እግዚአብሔር ውእቱ።

20 እስመ አኮ ብዙኃ ዘይዜከር መዋዕለ ሕይወቱ እስመ እግዚአብሔር ያወሥኦ በፍትወተ ልቡ።

**ምዕራፍ ፮**

1 ቦ እኩይ ዘርኢኩ እምታሕተ ፀሐይ ብዝኅት ይእቲ ላዕለ ሰብእ።

2 ብእሲ ዘወሀቦ እግዚአብሔር ብዕለ ወጥሪተ ወክብረ ወአልቦ ዘይከልአ ለነፍሱ እምኵሉ ዘፈተወት ወኢያስለጦ እግዚአብሔር ከመ ይብላዕ እምኔሁ እስመ ብእሲ ነኪር ይበልዖን ወዝኒ ከንቱ ወደዌ ወእኩይ።

3 ለእመ ወለደ ብእሲ ፻ተ ወብዙኃ ኮነ መዋዕለ ዓመታቲሁ ወነፍሱ (ኢትሬኢ) ኢትጸግብ እምሠናያት ወግንዘቱ ኢኮኖ እቤ ይኄይስ እምኔሁ ዳኅፅ።

4 እስመ በከንቱ መጽአ ውስተ ጽልመት የሐውር ወበጽልመት ስሙ ይትከደን።

5 ወፀሓይኒ ኢርእየ ወኢያእመረ ዕረፍቱ ለዝ እምዝ።

6 ወሶበ (ሐይወ) ፲ተ ፻ተ ምሕዋረ ዓመት ሠናያተ ኢርእየ አኮሁ ውስተ መካን ፩ የሐውር ኵሉ።

7 ኵሉ ስራኋ ለሰብእ ውስተ አፉሁ ወነፍሱ ኢትመልእ።

8 ምንት ፍድፋዴሁ ለጠቢብ እምአብድ በእንተ ምንት ለነዳይ ተፈጥሮ (እስመ የሐውር ቅድመ ሕዋያን)።

9 ይኄይስ ርእይ በዐይን እምሐዊር በነፍስ ወዝኒ ከንቱ ወፍትወተ መንፈስ።

10 ኵሉ ዘኮነ ናሁ ተሰምየ(ወ) ተገብረ ስሙ ወተአምረ ዘውእቱ ሰብእ ወኢይክል ተጋዕዞ ምስለ ዘይጸ(ንዕ) እምኔሁ።

11 እስመ(ቦ) ብዙኃ ነገረ (ያ)በዝኃ ከንቶ ምንት ፍድፋዴሁ ለሰብእ።

12 መኑ ውእቱ ዘየአምር ምንት ውእቱ ሠናይ ለሰብእ በሕይወቱ እንዘ ኊልቊ መዋዕለ ሕይወቱ ከንቱ ወግብሮን ከመ ጽላሎት መኑ ያየድዖ ለሰብእ ዘይከውን እምድኅሬሁ በመትሕተ ፀሐይ።

**ምዕራፍ ፯**

1 ይኄይስ ስም ሠናይ እምቅብዓ መዓዛ ወዕለተ ሞት እምዕለተ ልደት።

2 ይሤኒ ሐዊረ ቤተ ላህ እምሐዊረ ቤተ ግዕዝ እስመ ውእቱዝ ደኃሪቱ ለኵሉ ሰብእ ወዘሕያው የሀብ ሠናይ።

3 ይኄይስ መአት እምስሒቅ እስመ በእከየ ገጽ ትሤኒ ልብ።

4 ልበ ጠቢባን ውስተ (ቤተ) ላህ ወልበ አብዳን ውስተ (ቤተ) ፍሥሐ።

5 ይኄይስ ሰሚዓ ተግሣጸ አብ እማኅሌተ አብድ።

6 ከመ ቃለ አሥዋክ ታሕተ ጽሕርት ከማሁ ሰሐቆሙ ለአብዳን ወዝኒ ከንቱ።

7 እስመ ትዕግልት ያንጎግዎ ለጠቢብ ወየኃጒል ትዕግልተ ልቡ።

8 ትኄይስ ደኃሪት ቃል እምቀዳሚሁ ይኄይስ መስተዓግሥ እምዕቡየ መንፈስ።

9 ኢትጐጒዕ በመንፈስከ ለተምዕዖ እስመ መዓት ውስተ ኅፅነ አብዳን ተዐርፍ።

10 ኢትበል ምንተ ኮነ እስመ መዋዕለ ትካት ይኄይሳ እምእላንቱ እስመ አኮ በጥበብ ዘተስእልከ።

11 ሠናይ ጥበብ ምስለ (ቃለ) ዑቃቤ ወፈድፋደ ለእለ ይሬእዩ ፀሐየ።

12 (እስ)መ ጽላሎታ ለጥበብ ይኄይስ እምጽላሎታ ለብሩር ወፈድፋደ አእምሮታ ተሐይዎ ለዘ አጥረያ።

13 ርኢኩ ተግባሮ ለእግዚአብሔር መኑ ውእቱ ዘይክል አርትዖቶ ለዘ እግዚአብሔር አጥወዮ።

14 በመዋዕለ ሠናያት ሕየው በፍሥሐ ወርኢ በዕለት እኪት ዝኒ ናሁ ምሰለ ዝ ገብረ እግዚአብሔር።

15 በእንተ ነገረ ከመ ኢይርከብ ሰብእ ዘእምድኅሬሁ ወኢምንተኒ ኵሎ ርኢኩ ኅቡረ በመዋዕለ ስራኅየ ቦ ጻድቅ ዘይትኃጐል በጽ(ድቁ) ወቦ ረሲዕ ዘይሄሉ በእከዩ።

16 ኢትኩን ጻድቀ ፈድፋደ ወኢትጠበብ ፈድፋደ ከመ ኢትጌጊ ኢትኅጣእ ፈድፋደ።

17 ወኢትኩን ድሩከ ከመ ኢትሙት ዘእንበለ ጊዜከ።

18 ይኄይስ ሀልዎትከ በዝ ወእምዝኒ ኢታግኅስ እዴከ እስመ ዘይፈርሆ ለእግዚአብሔር ይወፅእ እምኵሉ።

19 ጥበብሰ ትረድኦ ለጠቢብ እም፲፻ መኳንንት እለ ሀለዉ ውስተ ምድር።

20 እስመ ሰብእ አልቦ ጻድቅ ውስተ ምድር (ዘይ)ገብር ሠናየ ወኢይኤብስ።

21 ውስተ ኵሉ ነገር ዘይትናገሩ ኢትሰድ ልበከ ከመ ኢትስማዕ ገብርከ እንዘ ይረግመ(ከ) (እ)ስመ ብዙኅ ይትመዓዕከ ወበፍናው ብዙኅ ያብእሳ ለነፍስከ እስመ አንተኒ ረገምከ ባዕደ።

22 ዘንተ ኵሎ አ(ምከ)ርኩከ በጥበብ እቤ እጠበብ።

23 ወይእቲ ርሕቅት እምኔየ ርሑቅ እንዘ ሀለወት ወዕመቀ ዕመቅ መኑ የአምር።

24 ኦድኩ አነ ወልብየ ለአእምሮ እንዘ እሄሊ ወእኃሥሥ ጥበበ ወኃሳበ ወከመ አእምር ለረሲዓን ዕበዶሙ ወአጽሕቆ ስሕተታት።

25 ወእረክባ አነ ኪያሃ መራር እሞት ብእሲት እንተ (ይእቲ) መሣግር ወመርበብት ልባ ወማእስር ውስተ እደዊሃ ኄር በቅድመ እግዚአብሔር ዘይትባላህ እምኔሃ ወዘይኤብስ ይሠገር ባቲ።

26 (ናሁ ዘንተ) ረከብኩ ይቤ መክብብ አሐቲ እምአሐቲ ረኪበ ሕሊና ዘኃሠሠት ነፍስየ።

27 ኢረከብኩ ወብእሴ ፩እም፲፻ እምረከብኩ ወብእሲትሰ እም እሉ ኵሎሙ ኢረከብኩ።

28 ባሕቱ ዘንተ ረከብኩ ዘገብረ እግዚአብሔር በጊዜሁ ብእሴ ራትዓ ወእሙንቱ የኃሥሡ ሕሊና ብዙኃ።

**ምዕራፍ ፰**

1 መኑ የአምሮሙ ለጠቢባን ወመኑ የአምር ፍካሬ ቃሎሙ ጥበቡ ለብእሲ ያበርህ ገጾ (ዘ)አልቦ ፍርሃተ ውስተ ገጹ ይጸላእ።

2 አፈ ንጉሥ ዕቀብ ወለቃለ መሐላ ኢትጐጒዕ።

3 እምቅድመ ገጹ ሕልፍ ወኢትቁም በነገር እኩይ እስመ ኵሎ ዘፈቀደ ይገብር።

4 ወመኑ ይብሎ ምንተ ገበርከ።

5 ዘየ(ዓ)ቅብ ትእዛዞ ኢየአምር ነገረ እከይ ወጊዜሁ ለፍትሕ የአምር ጠቢብ።

6 እስመ (ለ)ኵሉ ግብር ቦጊዜ (ወለ)ፍትሕ እስመ አእምሮቱ ለብእ ጽ(ን)ዕ ላዕሌሁ።

7 እስመ አልቦ ዘየአምር ምንተ ዘይከውን እስመ ዘከመ ይከውን መኑ የአምር።

8 አልቦ ዘይሴለጥ በመንፈሱ ለከሊአ መንፈስ ኅቡረ ወአልቦ ዘይሴለጥ በዕለተ ሞት ወአልቦ መልእክት (በ)ዕለተ ቀትል ወኢታድኅን ረሲዓ ዘኀቤሃ።

9 ወኵሎ ኅቡረ ዘንተ ረሰይኩ ወወሀብኩ ልብየ ወውስተ ኵሉ ፍጥረት ዘተፈጥረ መትሕተ ፀሐይ ዘመጠነ ተሰልጠ ሰብእ ለአእክዮተ ሰብእ።

10 ወአሜሃ ርኢኩ ረሲዓነ ውስተ መቃብር ቅዱስ ይበውኡ ወሖሩ ወተወደሱ ውስተ ሀገር እስመ ከመዝ ገብሩ ወዝኒ ከንቱ።

11 እስመ አልቦ ዘይከውን ቅሥት እምእለ ይገብሩ በፍጡን በእንተዝ አበሰ ልበ ውሉደ ሰብእ ቦሙ ለገቢረ እከይ ዘአበሰ ገብረ ኃጢአተ እምትካት ወእምቅድሜሁ።

12 እስመ አነ ኣአምር ከመ (ቦሙ) ሠናይ ለእለ ይፈርህዎ ለእግዚአብሔር ከመ ይፍርሁ እምቅድመ ገጹ።

13 ወአልቦ ሠናይ ለረሲዕ ወኢይነውኅ መዋዕለ ጽላሎቱ ዘኢይፈርህ እምቅድመ ገጹ ለእግዚአብሔር።

14 ከንቶ ይከውን ተግባሩ ውስተ ምድር እስመ ቦ ጻድቃን ይበጽሕ ላዕሌሆሙ ግብረ ረሲዓን ወቦ ረሲዓን ወይበጽሕ ላዕሌሆሙ ከመ ግብረ ጻድቃን ወእቤ {..} ውእቱ ከንቱ።

15 ወደስክዎ አነ በኵሉ ፍግዕ እስመ አልቦ ሠናይ ለሰብእ እምታሕተ ፀሐይ ዘእንበለ ዘበልዓ ወሰትየ ወተፈሥሐ ወውእቱ (ኵሉ) ዘሎቱ እምጻማሁ በመዋዕለ ሕይወቱ ዘወሀቦ እግዚአብሔር እምታሕተ ፀሐይ።

16 በከመ ወሀብኩ ልብየ (ለ)አእምሮ (ወ)ጥበብ ወከመ እርአይ ስራኃ ዘተገብረ ዲበ ምድር እስመ በመዓልትኒ ወበሌሊትኒ ንዋመ ውስተ አዕይንቲሁ ዘይሬኢ አልቦ።

17 ወርኢኩ ኵሎ ግብሮ ለእግዚአብሔር ከመ ኢይክል ሰብእ ረኪበ ኅቡረ ዘተገብረ በመትሕተ ፀሐይ እመ(ኒ) ሚመጠነ (ኃሠሠ ሰብእ ኢይክል ረኪበ ወእመ ሚመጠነ ይቤ ጠቢ)ብ ከመ ያእምር ኢይክል ረኪበ።

**ምዕራፍ ፱**

1 እስመ ኅቡረ ዘንተ ኵሎ ወሀብኩ ለልብየ ወልብየ ኵሎ ኅቡረ ርእየ ዘንተ ከመ ጻድቃን ወጠበብት ወምግባሮሙሰ ውስተ እደ እግዚአብሔር ፍቅረ ወጽልአ አልቦ ዘየአምር ሰብእ ኵሉ እምቅድመ ገጾሙ ወከንቱ ውእቱ ኵሉ።

2 ፩ድድቁ ለጻድቅ ወለኃጥእ ለኄር ወለእኩይ ለርሱሕ ወለንጹሕ ለዘይሠውዕ ወለዘ ኢይሠውዕ ለኄር ወለዘሂ የኃጥእ ለዘ ይምሕል ወለዘሂ ይፈርህ መሐላ።

3 ዝንቱ ለኵሉ ዘተገብረ መትሕተ ፀሐይ እስመ ፩‹ድ›ድቁ ለኵሉ ወ(ል)ቦሙ ለውሉደ ሰብእ {.}ፈጸመ እከየ ወሁከተ ልቦሙ ሕይወቶሙ ወእምድኅሬሆሙ ኀበ ሙታን።

4 እስመ መኑ ውእቱ ዘይሳተፋ ምስለ ኵሉ ዘደኃሪ ቦ ተስፋ ከመ ከልብ ሕያው ውእቱ ይኄይስ እምአንበሳ ምውት።

5 እስ(መ ሕያዋን የአምሩ) ከመ ይመውቱ ምውታንሰ ኢየአምሩ ወኢምንተኒ ወአልቦሙ እንከ አስበ።

6 እስመ ተረስዓ ዝክሮሙ ወፍቅሮሙኒ ወጽልኦሙኒ ወቅንዓቶሙኒ (ናሁ) ተኃጒለ ወመክፈልተ አልቦሙ ውስተ ዓለም በኵሉ ዘተገብረ መትሕተ ፀሓይ።

7 ነዓ ብላዕ በፍሥሐ ኅብስተከ ወስተይ በልብ ኄር ወይነከ እስመ እግዚአብሔር ምግባሪከ።

8 በኵሉ ጊዜ ይኩን አልባሲከ ንጹሐ ወቅብዕ እምርእስከ ኢይርኀቅ።

9 ወርኢ ሕይወተ ምስለ ብእሲት እንተ አፍቀርክ ኵሎ መዋዕለ ሕይወትከ እለ ተውህባከ ለከ እምታሕተ ፀሐይ ኵሎሙ መዋዕሊከ እስመ ውእቱ መክፈልትከ ለከ ለሕይወትከ።

10 ወበስራኅከ ዘትሰርኅ መትሕተ ፀሓይ ኵሎ ዘትሰርኅ እዴከ መጠነ ኃይልከ ግበር እስመ አልቦ ግብር {.}ሕሊና ወጥበብ ወአእምሮ ውስተ ገሀነም ኀበ ተሐውር አንተ ህየ።

11 ተመጥኩ ወርኢኩ መትሕተ ፀሐይ ከመ አኮ ለቀሊላን ረዊጽ አኮ ለጽኑዓን ቀትል ወአኮ ለጠቢባን እክል ወአኮ ለማእምራን ብዕል ወአኮ ለእለ ይሌብዉ ጸጋ እስመ ጊዜ ወ(ድ)ድቅ ይዳደቆሙ ለኵሎሙ።

12 እስመ ኢየአምር ሰብእ ጊዜሁ ከመ ዓሣት እለ ይሠገሩ በመርበብት እኩይ ወከመ አዕዋፍ ዘይሠገሩ በመሥገርት ከማሆሙ ይሠገሩ ውሉደ ሰብእ በጊዜ እኩይ ሶበ ይወድቅ ዲቤሆሙ ግብተ።

13 ወናሁ ዘንተ(ኒ) ርኢኩ ጠቢበ መትሕተ ፀሐይ።

14 ወዐባይ ይእቲ በኀቤየ ሀገር ንስቲት ወሰብእ ውስቴታ ኅዳጣን ወእመ መጽአ ላዕሌሃ ንጉሥ ዐቢይ ወዐገታ ወየሐንጽ ላዕሌሃ ጥቅመ ዐቢየ።

15 ወረከበ በውስቴታ ብእሴ ነዳየ ወጠቢበ ወያድኅን ውእቱ ነዳይ ሀገረ በጥበቡ ወአልቦ ዘተዘከሮ ሰብእ ኅቡረ ለውእቱ ብእሲ።

16 ወእቤ አነ ይኄይስ ጥበብ እምኃይል ወጥበቡ ለነዳይ እንተ ትትሜነን ወነገሮ ኢኮኑ እለ ይሰምዑ።

17 ምክረ ጠበብት በዐረፍት ይሰማዕ እምነ ጽራሖሙ ለእለ ይኴንኑ በዕበድ።

18 ትኄይስ ጥበብ እምንዋየ ሐቅል እንዘ የኃ(ጥእ) ፩ደ የኃጒል በረከተ ብዙኃ።

**ምዕራፍ ፲**

1 ጽንጽንያ ከልብ ምውት ያማስን አፈ ወቅብዕ ጥዑመ ይከብር ንስቲት ጥበብ እምነ ክብር ዐቢይ በዕበድ።

2 ልቡ ለጠቢብ ውስተ የማኑ ወልቡ ለአብድ ውስተ ፀጋሙ።

3 ወሶበ የሐውር አብድ በፍኖተ ልቡ የኃፅፆ አእምሮ ወዘይሄሊ ኵሎ አብድ ውእቱ።

4 እስመ መንፈሱ ለዘ ይሴለጥ ዐርገ ላዕሌከ መካነከ ኢትኅድግ እስመ ፈውሰ የኃድግ ኃጣውአ ዐቢየ።

5 ቦ እኩየ ዘርኢኩ መትሕተ ፀሐይ።

6 ከመ ዘበ ኢያእምሮ ወጽአ (እምቅ)ድመ መኰንን ተውህበ አብድ ለሉዓሌ ዕበይ ወአብዕልት መትሕተ ይነብሩ።

7 ርኢኩ አግብርተ ዲበ አፍራስ ወመኳንንት እንዘ የሐውሩ ዲበ ምድር ከመ አግብርት።

8 ዘይከሪ ግበ ይወድቅ ውስቴቱ ወዘይነስት ጸቈነ ይነስኮ አርዌ ምድር።

9 ወዘይሴፅር ዕፀ ይትመነደብ ቦቱ።

10 እመ ተመልሐ ሐፂኑ ወውእቱ(ሂ) ገጸ አስተወላወለ ኃይል ታኄይል ወፍድፍናሁ ለጽኑዕ ጥበብ።

11 እመ ነሰኮ አርዌ ምድር ወኢይረቀዮ ረቃዪ አልቦ ፍድፋዴ ለረቃዪ።

12 ንባበ አፉሁ ለጠቢብ ሞገስ ወከናፍሪሁ ለአብድ ያሰጥማሁ።

13 ቀዳሚ ንባበ አፉሁ ዕበድ ወደኃሪት አፋሁ ስሕተት ፀዋግ።

14 አብድ ያበዝኅ ነገረ ኢያአምር ብእሲ ምንተ ዘኮነ ወምንተ ዘይከውን እስመ እምድኅሬሁ መኑ ይዜንዎ።

15 ወከማሁ አበድ የሐምም እስመ ኢየአምር ሐዊረ ውስተ ሀገር።

16 አሌ ለኪ (ሀገር) እንተ ንጉሥኪ ወሬዛ ወመኳንንትኪ በነግህ ይበልዑ።

17 ብፅዕት አንቲ ምድር እንተ ንጉሥኪ ወልደ አግዓዝያን ወመኳንንተኪ በጊዜ ይበልዑ በኃይል ወኢይትኃፈሩ በሀኬት {…} ይበልዕ ጥሪቶ።

18 ወበጽርዓተ ዕደው ያወጽሕ ቤት።

19 እድ ሐካይ ለስ<ሒ>ቅ ይሬስዮ ኅብስተ ወይን ያስተፌሥሕ ሕያዋነ ወበወርቅ ይትኤዘዝ ኵሉ ኅቡረ።

20 አንተኒ በሕሊናከ ንጉሠ ኢትርግም ወበውሣጤ ቤትከ ኢትርግም ብዑላነ እስመ ዖፈ ሰማይ ያወፅኡ ነገረከ ወዘቦ ክንፈ ይዜኑ ንባበከ።

**ምዕራፍ ፲፩**

1 ፈኑ ኅብስተከ ውስተ ገጸ ማይ እስመ በብዙኅ መዋዕል ትረክቦ።

2 ሀብ መክፈልተከ ለ፯ወ፰ እስመ ኢተአምር ዘይከውን እኩየ ውስተ ምድር።

3 እስመ መጽአ ደመና ይክዑ ዝናመ ውስተ ምድር ወእመ ወድቀ ዕፅ እመኒ ደቡበ ወእመኒ ሰሜነ ኀበ ወድቀ ዕፅ ይሄሉ።

4 ዘየዐቅብ ነፋሰ ኢይዘርእ ወዘይኔጽር ደመናተ ኢየዓፅድ።

5 እስመ አልቦ ዘየአምር ምንት ውእቱ ፍኖተ መንፈስ ከመ አዕፅምት ውስተ ከርሠ ፅንስት ከማሁ ኢይትአመር ግብሮ ለእግዚአብሔር መጠነ ገብረ ኅቡረ ኵሎ።

6 በነግህ ዝራእ ዘርእከ ወበምሴት ኢትኅድግ እዴከ እስመ ኢተአምር ዘይከውን እምዝ ወእምዝ ወእም፪ሆሙ ኅቡረ ሠናይ።

7 ጥዑም ብርሃን ወሠናይ ለአዕይንት ለርእይ ኅቡረ ፀሐይ።

8 እስመ እመኒ ብዙኃ ዓመታተ ሐይወ ሰብእ በኵሎን ይትፌሣሕ ወይዜከር መዋዕለ ጽልመት ከመ ብዙኃተ ይከውና ኵሉ (ዘ)ይመጽእ ከንቱ ተፈሣሕ ብእሲ በውርዙትከ።

9 ወትሠኒ ልብከ በመዋዕለ ውርዙትከ ወሑር በፍኖተ ልብከ ዘበ ንጽሕ ወኢበርእየ ዐይንከ አእምር ከመ በእንተዝ አቅረበከ እግዚአብሔር ለኵነኔ።

10 አርሕቅ መዓተ እምልብከ ወአግኅሥ እከየ እምሥጋከ እስመ ውርዙት ወጸሊመ ሥዕርት ወኢያእምሮ ከንቱ ውእቱ።

**ምዕራፍ ፲፪**

1 ተዘከሮ ለፈጣሪከ በመዋዕለ ውርዙትከ ዘእንበለ ይምጻእ መዋዕል እኩይ ወይበጽሕ ቦ እለ ትብል ኢኮነኒ ቦቶን ፈቃድየ።

2 ዘእንበለ ይጽልም ፀሐይ ወብርሃነ ወርኅ ወከዋክብት ወያውኅዙ ደመናት ዝናመ።

3 አመ ዕለተ ያድለቀልቁ ዐቃብያነ ቤት ወይትመሰዉ ሰብእ ኃየልት ወተጸርዓ እለ የኃርጻ እስመ ድኩማት እማንቱ ወይጸልማ እለ ይሬእያ በጸዳል።

4 ወየዓፅው ኆኅት በውስተ ምስያጣት በድውይ ቃል እንተ ተኃርፅ ወትትነሣእ በቃለ ዖፍ ወየኃሥራ ኵሎን አዋልደ ማኅሌት።

5 እስመ እመልዕልት ይሬእዩ ወድንጋፄ ውስተ ፍኖት ወይጸጊ ከርካዕ ወይገዝፍ አንበጣ ወይትፈረዘዝ ቈልሕ ወሖረ ብእሴ ውስተ ቤተ ዓለሙ ወኦዱ ጽጐ እለ ይላህዉ።

6 ዘእንበለ ይርኃቅ ከንቱ በሩር ወተቀጥቀጠ አስተርእዮቱ ለወርቅ ወይትቀጠቀጥ መስብክት ውስተ ዓዘቅት።

7 ወኃልቃ አዕይንት እለ ያንቃዓድዋ እመስኮት ወይትዓፀዋ አናቅጸ መራህብት በእንተ ድንጋፄ ቃላት እለ ይከልሑ (ወ)ይትነሥኡ እምቃለ ጸላኢ።

8 ወይሌ ላዕለ ኵሉ ደቂቀ አዳም ወይሬእዩ ኀበ ላዕሉ ወይከውን ፍርሃት ውስተ ፍናዋት ወያስተርኢ እሳት ጊዜ ይፈቅድ ተልዕሎተ።

9 ወይደምፅ ሰቆቃው በውስተ መራህብት እምቅድመ ይትዌለጥ ኅቡረ ብሩር ወይማስን ስነ ወርቅ ወያንኰረኵር መንኰራኵር ውስተ ዓዘቅት።

10 ወይገብእ መሬት ውስተ መሬት ከመ ሀሎ ወመንፈስ ይገብእ ኀበ እግዚአብሔር ዘወሀቦ ወይሁብ አውሥኦ በእንተ ኵሉ ዘገብረ አመ ነበረ በሥጋ እመሂ ኮነ ሠናየ አው እኩየ።

11 ከንቱ ከንቱ ይቤ መክብብ ኵሉ ከንቱ።

12 ወፈድፋደ እስመ ኮነ መክብብ ጠቢበ እስመ ይሜህር ኵሎ ሰብአ ወእዝኑ ያጸምእ ኵሎ ምሳሌ ወይፈትን ሰርጐ ምስል።

13 ብዙኃ ኃሠሠ መክብብ ከመ ይርከብ ነገረ ፈቃድ ወጽሑፈ ርቱዓ ወንባበ ጽድቅ።

14 ነገረ ጠቢባን ከመ መድጐፀ ላህም ወከመ ቅትራት ርሱን እለ እምኀበ ትምሕርት ተውህቡ እም፩ ኖላዊ።

15 ወፈድፋደ እምውስቴቶሙ ወልድየ ኢትግበር መጻሐፍተ ብዙኃ ዘአልቦ ፍጻሜ ወትምህርት ብዙኅ ጻማ ለሥጋ።

16 ንባበ ኵሉ ነገር ስማዕ ወእግዚአብሔር ፍራህ እስመ ዘውእቱ ኵሉ ብእሲ።

17 እስመ ኵሎ ፍጥረተ የዐቅብ እግዚአብሔር ለኵነኔ ለኵሉ ዘያስተርኢ ወዘኢያስተርኢ እመኒ ሠናይ ወእመኒ እኩይ ውእቱ።